
Text rozhodnutia
Súd: Krajský súd Bratislava Spisová značka: 9Co/371/2012 Identifikačné číslo súdneho spisu: 1110231693 Dátum vydania rozhodnutia: 24. 04. 2014 Meno a priezvisko sudcu, VSÚ: JUDr. Roman Huszár ECLI: ECLI:SK:KSBA:2014:1110231693.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedu senátu JUDr. Romana Huszára a členiek senátu JUDr. Zuzany Posluchovej a JUDr. Magdalény Florekovej, v právnej veci navrhovateľa: P.E. J., Z. XX.XX.XXXX, B. F. XXX/X, XXX XX J. v zastúpení JUDr. Alexander Milko, advokát, ul. Cyrila a Metoda 4, 048 01 Rožňava proti odporcovi: Green Company s.r.o., Panenská 24, 811 03 Bratislava, IČO: 44 704 062, o zaplatenie 2.592,14 € s príslušenstvom, na odvolanie odporcu proti rozsudku Okresného súdu Bratislava I č.k. 16C/46/2011-62 zo dňa 27. februára 2012 takto r o z h o d o l : Odvolací súd napadnutý rozsudok súdu prvého stupňa p o t v r d z u j e . Odporca je povinný zaplatiť navrhovateľovi náhradu trov odvolacieho konania a to trovy právneho zastúpenia vo výške 645,64€ k rukám JUDr. Alexandra Milka, advokáta v Rožňave v lehote 3 dní od právoplatnosti rozsudku. o d ô v o d n e n i e : Napadnutým rozsudkom súd prvého stupňa uložil odporcovi povinnosť zaplatiť navrhovateľovi sumu vo výške 2.592,14 € s úrokom z omeškania 2% p.a. od 01.07.2010 do zaplatenia. Vychádzal zo zistenia, že navrhovateľ ako postupca uzavrel s odporcom ako postupníkom v zmysle § 524 a nasl. Občianskeho zákonníka dňa 14.01.2010 Zmluvu o odplatnom postúpení pohľadávok, predmetom ktorej bolo postúpenie pohľadávky navrhovateľa voči dlžníkovi M.-V.-V., T..Q.. vo výške 4.761,24 €. Odporca ako postupník sa zaviazal za postúpenie pohľadávky zaplatiť navrhovateľovi ako postupcovi odplatu v nominálnej hodnote 4.761,24 € do 30.06.2010, pričom záväzok odporcu sa v prípade, že navrhovateľovi vznikne nárok na výplatu časti mzdy z garančného fondu, zníži o tie finančné prostriedky, ktoré budú navrhovateľovi z garančného fondu uhradené. Postúpená pohľadávka v sume 4.761,24€ predstavovala nevyplatenú mzdu navrhovateľovi spoločnosťou M.-V.-V., a.s. a to za máj 2009 v sume 40,47 €, za jún 2009 v sume 468,42 €, za júl 2009 v sume 465,86 €, za august 2009 v sume 462,90 €, za september 2009 v sume 465,86 €, za október 2009 v sume 465,86 €, za novembre v sume 465,86 €, za december 2009 v sume 465,86 €, za január 2010 v sume 1.460,15 €. Spoločnosť M.-V.-V., a.s. dňa 14.01.2010 písomne uznala záväzok voči navrhovateľovi v celkovej čiastke 4.761,24€. Navrhovateľ dňa 26.02.2010 písomne oznámil odporcovi, že dňa 25.02.2010 mu bol z garančného fondu poukázaný príspevok vo výške 2.169,- €. Odporca podaním zo dňa 02.07.2010 navrhol navrhovateľovi zmenu podmienok - čas plnenia Zmluvy o odplatnom postúpení pohľadávok zo dňa 14.01.2010 s tým, že zároveň predložil navrhovateľovi Dodatok č. 1 k Zmluve o odplatnom postúpení pohľadávok, predmetom ktorého bola zmena bodu 4 t.j. zmena termínu záväzku odporcu zaplatiť navrhovateľovi odplatu do 20.12.2010. Navrhovateľ návrh odporcu na zmenu podmienok Zmluvy o postúpení pohľadávok neakceptoval čo odporcovi oznámil listom zo dňa 19.07.2010 a odporcom predložený Dodatok č. 1 nepodpísal. Na takto zistený skutkový stav aplikoval ust. § 488, § 489 a § 524 ods. 1 Občianskeho zákonníka a uložil odporcovi povinnosť zaplatiť navrhovateľovi žalovanú sumu vo výške 2.592,14€, teda sumu predstavujúcu dohodnutú odplatu za postúpenú pohľadávku zníženú o sumu 2.169,10€ vyplatenú navrhovateľovi Sociálnou poisťovňou z garančného poistenia. Na obranu uplatnenú v odpore, že odporca od Zmluvy o odplatnom postúpení pohľadávok dňa 23.07.2010 odstúpil z dôvodu hrubého porušenia zmluvných podmienok - poskytnutie nepravdivých skutočností a prevzatím neoprávnených plnení s odkazom na ust. § 48 ods. 1 Občianskeho zákonníka neprihliadol pretože zo žiadnych zákonných ustanovení nevyplýva možnosť odstúpenia od zmluvy o odplatnom postúpení pohľadávok a účastníci si v Zmluve o odplatnom postúpení pohľadávok možnosť odstúpenia od zmluvy nedohodli. Na viac odporca nepreukázal nijakým spôsobom odstúpenie od zmluvy (i keď neplatné) a ani ním tvrdené skutočnosti, že navrhovateľ hrubo porušil zmluvné podmienky, keď poskytol nepravdivé skutočnosti a prevzal neoprávnené plnenia. Keďže sa odporca dostal s plnením do omeškania s poukazom na ust. § 517 ods. 1 a 2 Občianskeho zákonníka prvostupňový súd uložil odporcovi povinnosť zaplatiť navrhovateľovi úroky z omeškania vo výške 2 % ročne, teda vo výške uplatnenej navrhovateľom a to odo dňa 01.07.2010 do zaplatenia teda odo dňa nasledujúceho po dni kedy sa odporca v zmluve zaviazal navrhovateľovi zaplatiť dohodnutú odplatu za postúpenie pohľadávky. O náhrade trov konania rozhodol podľa § 142 ods. 1 a priznal náhradu trov konania vo výške 155,50 € a náhradu trov právneho zastúpenia vo výške 841,- €. Rozsudok odvolaním v zákonom stanovenej lehote napadol odporca. Uviedol, že v čl. III. bod 1 Zmluvy o postúpení sa navrhovateľ zaviazal za dobytnosť postúpenej pohľadávky ručeniu do výšky nominálnej hodnoty postúpenej pohľadávky. Na majetok pôvodného dlžníka bol vyhlásený konkurz na základe uznesenia Okresného súdu Trenčín sp.zn. 29K/25/2010 zo dňa 15.07. 2010. Odporca listom zo dňa 08.07. 2011 zaslal navrhovateľovi jednostranné započítanie vzájomných pohľadávok z dôvodu ručenia navrhovateľa za dobytnosť postúpenej pohľadávky a tým zanikla predmetná pohľadávka. Ďalej vytkol súdu prvého stupňa, že svojím postupom odňal odporcovi možnosť konať pred súdom, keďže doručenie predvolania na pojednávanie mal vykázané iba na základe fikcie doručenia na adresu zapísanú v obchodnom registri. Odporca v odpore proti platobnému rozkazu uviedol aj inú korešpondenčnú adresu, ktorá bola súdu známa. Pokiaľ súd nedoručoval predvolenie na túto adresu znemožnil svojím postupom odporcovi možnosť vyjadriť sa k veci a uviesť dôkazy na podporu svojich tvrdení. Napokon zastáva názor, že súd neuvážil, že neprítomnosť odporcu je na ujmu riadnemu zisteniu stavu veci, z dôvodov ktorých žiada aby odvolací súd rozsudok súdu prvého stupňa zmenil a žalobu zamietol, alternatívne zrušil napadnuté rozhodnutie a vec vrátil na ďalšie konanie. Navrhovateľ v písomnom vyjadrení k odvolaniu odporcu uviedol, že pri započítaní ako spôsobe zániku záväzku musí byť splnená podmienka, aby vzájomné pohľadávky boli spôsobilé na započítanie. Keďže odporca postúpenú pohľadávku nevymáhal od dlžníka bez zbytočného odkladu na súde došlo z toho dôvodu k zániku ručenia v zmysle § 527 ods. 2 Občianskeho zákonníka a teda nemohlo dôjsť ani k zániku záväzku odporcu voči navrhovateľovi jednostranným započítaním. Ostatné námietky uplatnené v odvolaní považuje za účelové. Z uvedených dôvodov navrhuje rozsudok súdu prvého stupňa ako vecne správny potvrdiť a priznať náhradu trov odvolacieho konania. Odvolací súd preskúmal napadnutý rozsudok podľa § 212 ods. 1 O.s.p., prejednal odvolanie podľa § 214 ods. 1 O.s.p. na odvolacom pojednávaní s poukazom na ust. § 101 ods. 2 v spojení s § 211 ods. 3 O.s.p. konal a rozhodol v neprítomnosti odporcu, ktorý svoju neprítomnosť ospravedlnil písomným podaním doručeným odvolaciemu súdu v deň nariadeného pojednávania z dôvodu vypovedania plnej moci právnym zástupcom s tým, že požiadal o lehotu 60 dní za účelom zabezpečenia si nového právneho zástupcu. Odporca k žiadosti o odročenie pojednávania okrem svojho tvrdenia nepredložil žiaden doklad, objektívne spôsobilý preukázať tvrdenú skutočnosť. Súd musí posudzovať žiadosť účastníka o odročenie pojednávania len z hľadiska dôležitých dôvodov, existenciu ktorých môže preveriť zo skutočností, ktoré sú mu známe v čase rozhodovania o tejto žiadosti. Dôvodnosť žiadosti o odročenie pojednávania posúdil odvolací súd predovšetkým z hľadiska preukázania skutočnosti, z ktorej vyvodzuje existenciu dôležitého dôvodu v zmysle § 101 ods. 2 O.s.p.. Keďže uvedená skutočnosť nebola v čase rozhodovania odvolacieho súdu hodnoverne preukázaná, zostáva jeho žiadosť iba v rovine nepodložených tvrdení a nebolo možné na ňu prihliadnuť, preto odvolací súd aplikoval ustanovenie § 101 ods., 2 O.s.p. v spojení s § 211 ods. 2 O.s.p.. V súdenej veci je predmetom žaloby plnenie zo zmluvy o postúpení pohľadávky. Súd prvého stupňa vykonal vo veci dostatočné dokazovanie za účelom zistenia skutkového stavu, z ktorého zistil, že odporca ako postupník sa zaviazal za postúpenie pohľadávky zaplatiť navrhovateľovi ako postupcovi odplatu v nominálnej hodnote 4.761,24 € do 30.06.2010, pričom záväzok odporcu sa znížil o 2.169,- € v dôsledku úhrady príspevku z garančného fondu. Správne sa súd prvého stupňa vysporiadal s obranou odporcu uplatnenou v odpore, keď s poukazom na ust. § 48 ods. 1 Občianskeho zákonníka vyslovil záver, že na prípadné odstúpenie od zmluvy nemožno prihliadať, keďže tento postup nebol účastníkmi v Zmluve dohodnutý a ani túto možnosť zákon nepripúšťa a naviac, odstúpenie od Zmluvy nebolo v konaní preukázané. Keďže odporca ako postupník za postúpenie pohľadávky navrhovateľovi ako postupcovi neposkytol odplatu vo výške 2.592,14 € do 30.06.2010, nárok navrhovateľa na poskytnutie odplaty zo zmluvy o postúpení pohľadávky bol dôvodný a správne súd prvého stupňa uložil túto povinnosť rozsudkom, s odôvodnením ktorým sa odvolací súd plne stotožňuje, pretože vykazuje známky vecnej správnosti; na zdôraznenie správnosti napadnutého rozhodnutia odvolací súd nemá čo uviesť, pretože by iba zopakoval správnosť skutkových a právnych záverov prvostupňového súdu ( § 219 ods. 2 O.s.p.) . Obrana odporcu uplatnená v odvolaní, že došlo k zániku pohľadávky v dôsledku započítania vzájomných pohľadávok z dôvodu ručenia navrhovateľa za dobytnosť postúpenej pohľadávky (čl. III. bod 1 Zmluvy) je nedôvodná. Z ust. § 527 ods. 2 Občianskeho zákonníka za bodkočiarkou vyplýva, že...toto ručenia však zaniká, ak postupník nevymáha postúpenú pohľadávku od dlžníka bez zbytočného odkladu na súde. Zmluvou zo dňa 14.01. 2010 došlo medzi účastníkmi konania k odplatnému postúpeniu pohľadávky, avšak dohodnuté ručenie za dobytnosť postúpenej pohľadávky nemôže sanovať zjavnú postupníkovú pasivitu. Zákon v prípade, ak postupník nevymáha postúpenú pohľadávku od dlžníka bez zbytočného odkladu na súde spája zánik ručenia, pričom sa nemá na mysli iba taký prípad, kedy v dôsledku nečinnosti postupníka dochádza k premlčaniu pohľadávky, ale predovšetkým má na mysli tie situácie kedy postupník svojou nečinnosťou (bez zbytočného odkladu) spôsobí situáciu, že sa dobytnosť pohľadávky zhorší práve v dôsledku vývoja majetkových pomerov dlžníka, o aký prípad sa v súdenej veci jedná, keďže na majetok pôvodného dlžníka bol vyhlásený konkurz na základe uznesenia Okresného súdu Trenčín sp.zn. 29K/25/2010 zo dňa 15.07. 2010. Je nutné prisvedči navrhovateľovi, že pod pojmom „bez zbytočného odkladu“ je potrebné rozumieť rozhodne kratší časový úsek a nečinnosť v dĺžke šesť mesiacov toto kritérium nespĺňa. Bez významu je snaha odporcu spochybniť záver súdu prvého stupňa tým, že považuje rozhodnutie za nesprávne v dôsledku nesprávne zisteného skutkového stavu. Procesná obrana odporcu uplatnená v odpore bola z hľadiska skutkového stavu dôsledne zisťovaná, výsledky vykonaného dokazovania boli postačujúce pri prijatie správneho právneho záveru a nemožno súhlasiť s tvrdením odporcu, že pre rozhodnutie veci bolo potrebné vypočuť odporcu. S výsledkami vykonaného dokazovania sa súd prvého stupňa riadne vysporiadal, v odôvodnení rozsudku skutkové a právne závery, ktoré prijal dostatočne vysvetlil, a tieto sú v súlade s právnou úpravou na vec sa vzťahujúcou; odvolací súd nemá dôvod odchýliť sa od prvostupňovým súdom vysloveného právneho názoru. Nespôsobilý dosiahnuť zmenu napadnutého rozsudku je aj dôvod odvolania spočívajúci v tvrdení, že postupom súdu bola odporcovi odňatá možnosť konať pred súdom, keďže v odpore uviedol aj korešpondenčnú adresu, na ktorú súd zásielky nedoručoval. Ust. § 48 ods. 2 O.s.p. upravuje postup súdu pri doručovaní písomnosti určených právnickým osobám. Zásadne sa zásielka doručuje na adresu jej sídla, ktorá je uvedená v obchodnom registri, v ktorom je zapísaná. V prípade ak nie je možné doručiť písomnosť nastupuje povinnosť súdu doručovať písomnosť na inú adresu, ktorá mu je známa. V danom prípade z výpisu z Obchodného registra Okresného súdu Bratislava I vyplýva, že adresa odporcu v ňom uvedená je X. XX B., na adresu ktorú súd prvého stupňa predvolanie na termín pojednávania aj doručoval. Zásielka (č.l. 28) sa súdu vrátila s oznamom“ zásielku v odbernej lehote neprevzal“, v prípade ktorom ale nenastupuje povinnosť súdu zaslať zásielku na inú adresu mu známu, keďže Občiansky súdny poriadok s takýmto spôsobom doručenia spája relevantné právne následky v podobe fikcie doručenia. Povinnosť súdu zaslať zásielku na inú adresu ktorá mu je známa nastupuje iba v prípade nedoručiteľnosti zásielky, o aký prípad v danej veci nejde. Vzhľadom na uvedené, za stavu, keď súd prvého stupňa v danom prípade v potrebnom rozsahu pre rozhodnutie vo veci samej zistil skutkový stav, správne vec právne posúdil z dôvodov ktorých odvolací súd, v celom rozsahu sa stotožňujúc s právnym záverom súdu prvého stupňa v odôvodnení napadnutého rozsudku, na ktoré odôvodnenie, spĺňajúce všetky požiadavky ust. § 157 ods. 2 O.s.p. bez ďalšieho odkazuje, napadnutý rozsudok súdu prvého stupňa ako vecne správny potvrdil podľa § 219 ods. 1 a 2 O.s.p.. O náhrade trov konania rozhodol odvolací súd podľa § 224 ods. 1, § 142 ods. 1 a § 151 ods. 1 O.s.p., keď navrhovateľ cestou svojho právneho zástupcu podal návrh na priznanie náhrady trov konania a priznal v konaní plne úspešnému navrhovateľovi náhradu trov konania a to trov právneho zastúpenia vo výške 645,64€ /218,58€ + 185,86€ + 241,20€, / ktorú zaviazal odporcu s poukazom na ustanovenie § 149 ods. 1 O.s.p. zaplatiť právnemu zástupcovi navrhovateľa. Trovy právneho zastúpenia pozostávajú : a) z odmeny advokáta za 2 úkony právnej služby písomné podanie -vyjadrenie k dovolaniu zo dňa 14.4.2014, účasť na odvolacom pojednávaní dňa 24.4.2014 v celkovej výške 218.58€. Odmena advokáta za jeden úkon právnej služby predstavovala s poukazom na § 10 ods. 1 Vyhlášky MS SR č. 655/2004 Z.z. odmenách a náhradách advokátov za poskytovanie právnych služieb platnej a účinnej od 1.1.2009 sumu 101,25€, keď režijný paušál predstavoval s poukazom na § 15 písm. a) citovanej vyhlášky za rok 2014 sumu 8,04€ . Odmena za vyššie uvedené úkony právnej služby predstavuje sumu 218,58€ / 2 x 101,25€ + 2 x 8,04€ režijný paušál/. b) z náhrady hotových výdavkov - cestovného v celkovej výške 185,86€. Cestovné prináleží právnemu zástupcovi navrhovateľa v § 15 písm. a) vyhlášky č. 655/2004 Z.z. v spojení s § 7 zákona č. 283/2002 Z.z. o cestovných náhradách za použitie motorového vozidla J. A. , Š. : J.- XXX B. / priemerná spotreba 7,1/100km / na vykonanie cesty na pojednávanie z Rožňavy do Bratislavy a späť- 664 km vykonaná dňa 24.4.2014 cestovné vo výške 110,69€ / priemerná spotreba 7,10l na 100 km, spotreba na 1 km - 0,071l, cena za 1 km = 1,365€ x 0,071= 0,096 + 0,183€/km = 0,279€/km x 664km = 185,86€. c ) z náhrady za straty času v celkovej výške 241,20€. Náhrada za stratu času patrí právnemu zástupcovi navrhovateľa za účasť na pred Krajským súdom Bratislava dňa 24.4.2014. Táto náhrada za každú i začatú polhodinu v zmysle § 17 Vyhlášky MS SR č. 655/2004 Z.z. za rok 2014 sumu 13,40€. Vzhľadom na uvedené potom prináleží právnemu zástupcovi odporkyni náhrada za 18 pol hodín za čas spojený z dopravou na pojednávanie a späť v celkovej výške 241,20€, / 18 x 13,40€/ Poučenie: Proti tomuto rozsudku nie je možné podať odvolanie.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2014:1110231693.1 (dáta aktuálne k 13. 11. 2026). Záväzné je znenie zverejnené súdom.




